Refacerea rezervelor de cod

[pic] | COMISIA COMUNITĂȚILOR EUROPENE |

Bruxelles, 2.4.2008

SEC(2008) 389

DOCUMENT DE LUCRU AL SERVICIILOR COMISIEI Document de însoțire pentru Propunerea de REGULAMENT AL CONSILIULUI de modificare a Regulamentului (CE) nr. 423/2004 în ceea ce privește refacerea rezervelor de cod și de modificare a Regulamentului (CEE) nr. 2847/93

REZUMATUL STUDIULUI DE IMPACT privind propunerea de stabilire a unor măsuri revizuite pentru refacerea rezervelor de cod

{COM(2008)162}

DOCUMENT DE LUCRU AL SERVICIILOR COMISIEI

REZUMATUL STUDIULUI DE IMPACT privind propunerea de stabilire a unor măsuri revizuite pentru refacerea rezervelor de cod

Studiul de impact se referă la propunerea care stabilește o abordare revizuită privind refacerea rezervelor de cod. Sfera de aplicare a propunerii acoperă pescuitul de cod în cele patru zone care fac obiectul regulamentului actual privind refacerea rezervelor de cod – și anume (1) Marea Nordului, Skagerrak și partea de est a Canalului Mânecii; (2) Kattegat; (3) vestul Scoției; (4) Marea Irlandei și, de asemenea, o nouă zonă - (5) Marea Celtică.

Ca urmare a scăderii neîntrerupte înregistrate în ultimii ani în ceea ce privește biomasa de reproducere pentru rezervele de cod, Consiliul Internațional pentru Explorarea Apelor Maritime (ICES) a semnalat faptul că există riscul epuizării rezervelor și a recomandat instituirea unui regim de refacere a acestora. Drept consecință, în 2004, a fost adoptat Planul de refacere a rezervelor de cod, pentru a concretiza angajamentul luat de Consiliul de Miniștri în vederea stabilirii capturilor totale admisibile (TAC-uri) și a limitelor efortului de pescuit în conformitate cu normele deja definite, ținând cont de cele mai recente avize științifice.

Din păcate, după patru ani de aplicare, regimul nu a permis reducerea mortalității provocate de pescuit, necesară pentru a permite refacere rezervelor de cod. Din cauza progreselor lente înregistrate în ceea ce privește reconstituirea rezervelor, este necesar să se revizuiască termenii și condițiile planului pentru a remedia deficiențele acestuia.

Prezentul raport evaluează opțiunile de care dispune Comunitatea pentru a propune măsuri eficace în vederea refacerii rezervelor de cod. Sunt analizate următoarele opțiuni:

Opțiunea 1: Opțiunea „status quo” – menținerea neschimbată a planului actual

Planul actual de refacere a rezervelor de cod se bazează pe cerința ca TAC să fie stabilită, în fiecare an, la un nivel care să determine o creștere cu 30% a biomasei de reproducere până la atingerea unor limite biologice de siguranță care să permită evitarea epuizării rezervelor. Această abordare s-a dovedit a fi inaplicabilă.

Opțiunea 2: Îmbunătățirea aplicării

S-a analizat menținerea propunerii legislative actuale, însă în condițiile îmbunătățirii aplicării. Cu toate acestea, analize recente indică faptul că descărcările raportate se situează în limitele permise, iar efortul de pescuit desfășurat este pe deplin conform cu nivelurile permise. Se consideră că aplicarea s-a îmbunătățit în ultimul timp și că aceasta nu reprezintă un aspect esențial al problemei de exploatare excesivă. Chiar dacă binevenită, îmbunătățirea aplicării nu ar fi suficientă, în sine, pentru a asigura refacerea rezervelor de cod.

Opțiunea 3: Închiderea zonelor de pescuit

Una dintre posibilele opțiuni de gestionare analizate a fost închiderea completă a zonelor de pescuit pentru a permite reconstituirea rezervelor. Astfel de măsuri drastice ar avea consecințe sociale și economice foarte grave, deoarece alte specii importante din punct de vedere comercial (precum eglefin, merlan, pește-pescar și Nephrops ) sunt capturate în aceleași zone de pescuit. Chiar dacă a fost realizată o analiză exhaustivă, nu a fost identificată nicio zonă care ar putea fi închisă pentru a proteja rezervele de cod. Dificultatea este generată de larga răspândire a codului, fiind probabil ca închiderea oricărei zone specifice (dacă este realizată fără reduceri ale efortului) să deplaseze efortul de pescuit într-o zonă diferită în care ar putea fi capturată o cantitate mai mare de cod.

Opțiunea 4: Utilizarea instrumentelor economice

A fost luată în considerare recurgerea la instrumente economice pentru refacerea rezervelor de cod. Acestea pot spori eficiența și eficacitatea managementului de mediu, pot stimula investițiile și genera resurse financiare pentru conservarea biodiversității Cu toate acestea, în cadrul politicii comune în domeniul pescuitului nu se prevede utilizarea stimulentelor economice, specifice unei anumite politici, ca instrumente principale de conservare.

Opțiunea 5: Simplificarea și consolidarea Planului de refacere a rezervelor

Această opțiune include revizuirea măsurilor actuale de refacere a rezervelor de cod pentru a oferi norme mai simple și mai clare de stabilire a TAC-urilor și pentru a le garanta soliditatea în condițiile unor avize științifice insuficiente sau inexistente. Planul revizuit ar înlocui sistemul actual bazat pe numărul de zile pe mare cu o metodă care să permită transferul administrării efortului de pescuit către statele membre, în cadrul unor niveluri definite de legislația comunitară. Reducerea efortului de pescuit s-ar concentra asupra navelor care pescuiesc cele mai mari cantități de cod.

Ca urmare a avizelor științifice, precum și a rezultatului consultărilor cu părțile interesate, obiectivul de creștere cu un procentaj fix, în fiecare an, a dimensiunii rezervelor de cod poate fi înlocuit cu o metodă care să permită atingerea treptată a unei rate a mortalității provocate de pescuit mai scăzute, care va contribui la refacerea rezervelor și, eventual, la obținerea unor randamente ridicate.

Concluzie

Raportul concluzionează că ar trebui aleasă opțiunea 5 – planul îmbunătățit care propune modificări ale măsurilor de refacere a rezervelor de cod pe mai multe axe – deoarece celelalte opțiuni ar fi ineficace, irealizabile sau ar avea efecte nefavorabile grave, pe termen scurt, asupra ocupării forței de muncă și a veniturilor.

De asemenea, prezenta opțiune politică a fost sprijinită de părțile interesate, care au fost consultate pe larg pe parcursul elaborării acestei politici.